Innocentius episcopus, servus servorum Dei, venerabili fratri Humberto Eduensi episcopo salutem et apostolicam benedictionem. Praelati ecclesiarum religiosas personas et loca earum debent a pravorum incursibus defensare et tuitione propitia confovere. Coeterum sorores Marciniacensis pro honesta sua conversatione gratum Deo religionis odorem et exemplum hominibus representant, ex quo profecto tanto amplius a tua sunt diligentia protegendae, quanto magis ipsarum vita Deo amabilis esse videtur et earum preces apud omnipotentem Deum pro peccatis hominum efficaces esse noscuntur. Proinde fraternati tuae per presentia scripta mandamus, quatenus easdem sorores nullatenus inquietes, neque de ecclesiis de Briant et Sarriae a praedecessore nostro sanctae recordationis papa Urbano sibi collatis, ac postmodum a domno papa Calixto roboratis, eis molestiam seu injuriam irroges vel irrogari permittas, sed ut eas libere et in pace possideant diligenter efficias. Datum Laterani secundo idus aprilis.